बस एक रात में ताईबाई के दुनिया पलट गइल, कमो ना त एक लाख रुपइया के चपत लाग गइल.
ताईबाई घुले, 42 बरिस, ओह दिन भेड़न संगे आपन गांव से नौ किलोमीटर दूर भालवाणी में रहस. अचके जोर जोर से मेघ गरजे आउर बुनी (बरखा के बूंद) पड़े लागल. भेड़-बकरी चराए वाली ताईबाई बतावत बाड़ी, "सांझ के पांच बजे जे बरखा सुरु भइल, आधा रात के बाद बहुते जादे जोर से पड़े लागल." ऊ आपन जनावर संगे जे खेत में रहस, ताजा-ताजा कोराइल (हल चलावल) रहे. पानी पड़े से पूरा खेत काची (कीचड़) काची हो गइल. ताईबाई आपन 200 भेड़-बकरियन के झुंड संगे ओहि में रात भर फंसल रह गइली.
"हमनी के रात भर खेत के कीचड़-पाको में पड़ल रहनी. हमार जनावर सभ पानी में भींजल, उहंई फंसल रहे," ऊ बतइली. ताईबाई दिसंबर 2021 में महाराष्ट्र के अहमदनगर में आइल भारी बरखा के इयाद करत बाड़ी.
सतारा में 2 दिसंबर, 2021 के बहुते तेज बरखा पड़ल, ई 100 मीमी के लगभग दरज कइल गइल रहे.
बरखा सुरु भइल त ऊ 13 किमी दूर भांडगांव रहस. ओह रात उनकर 200 मवेशी में से, 13 गो के मौत हो गइल. एह में सात गो बड़ भेड़, पांच गो मेमना आउर एगो बड़ बकरी रहे. गंगाराम गांव के दवाई के दोकान से दवाई आउर सूइया (इंजेक्शन) लाके बेमार जनावर सभ के बचावे के कोसिस कइलें. एह में 5,000 रुपइया भी खरचा भइल. बाकिर कवनो फायदा ना भइल.
ताईबाई आउर गंगाराम ढेबे लोग धनगर समुदाय से आवेला. महाराष्ट्र में ऊ लोग के नाम घुमंतू जनजाति में दरज बा. ऊ लोग जादे करके अहमदनगर के आस-पास आपन मवेशी संगे घूमत रहेला. अहमदनगर में भेड़ के संख्या बहुते जादे बा.
गरमी में पानी आउर चारा के कमी भइला पर ताईबाई जइसन चरवाहा लोग उत्तरी कोंकण इलाका में डहाणू, पालघर जइसन जगह पलायन कर जाएला. ऊ लोग बरसात के पहिले मैदान आउर सड़क पर घूमत रहेला. आउर जब बरखा सुरु होखे के बखत आवेला, गांव लउट जाएला. छोट जनावर सभ कोंकण में होखे वाला तेज बरखा झेल ना पावे.
उनकर अंदाज बा खाली भालवाणी में 300 भेड़ के मौत हो गइल रहे. देस भर में भेड़ के मामला में महाराष्ट्र सतमा स्थान पर बा, इहंवा भेड़ के आबादी कोई 27 लाख होई.
सतारा के माण, खाटव आउर दहिवडी इलाका में मवेशी सभ के नुकसान आउर एकरा बारे में सरकार के बेपरवाही के बारे में बात करत, शंभुराजे शेंडगे पाटिल बतावत बाड़ें, "सरकारी दफ्तर में एगो सूट-बूट पहिनले आदमी काम खातिर जाएला, त बाबू लोग उनकर काम एक घंटा में करे के कहेला. बाकिर उहे बाबू लगे जब कवनो धनगर आपन चरवाहा वाला कपड़ा पहिनले जाएला, त ओकरा से दू दिन बाद आवे के कहल जाला." शंभुराज शेंडले पलटन के एगो चरवाहा आउर पहलवान हवें.
ताईबाई के कहनाम बा कि चरवाहा लोग के आपन आउर परिवार के रक्षा खातिर बहुते तरह के परेसानी उठावे के पड़ेला. घोटगे कहलें, "छोट लरिका, खाए के चीज, जलावन आउर मोबाइल सहित उनकर घर के सामान, खास करके कमजोर आउर छोट जनावर," सभे सकंट में रहे. घोटगे अंतरा नाम के एगो एनजीओ के अध्यक्ष बाड़ें. अंतरा पशुपालक आउर किसान समुदाय खातिर काम करेला.
जबले अइसन बाड़ा के सपना पूरा नइखे हो जात, तले ताईबाई, गंगाराम भाऊ आउर तुकाराम के आपन झुंड के चारा, पानी आउर असरा के खोज में भटकत रहे के पड़ी. ओह लोग के हिसाब से सरकार होखे, चाहे बरखा... केकरो से कवनो राहत के उम्मीद कइले बिना चलत रहल, बुद्धिमानी हवे.
